У паняцця ёсць і іншыя значэнні, гл. Тарасаўка.

**Тарасаўка** (трансліт.: *Tarasaŭka*, руск.: Тарасовка) — вёска ў Веткаўскім раёне Гомельскай вобласці. Уваходзіць у склад Радужскага сельсавета.

Да 2013 года вёска знаходзілася ў раённым падпарадкаванні.

Геаграфія
---------

### Размяшчэнне

У 6 км на паўднёвы ўсход ад Веткі, 28 км ад Гомеля, 16 км ад чыгуначнай станцыі Добруш (на лініі Гомель — Вышкаў).

### Гідраграфія

На поўдні і ўсходзе меліярацыйныя каналы.

Транспартная сетка
------------------

Транспартныя сувязі па прасёлкавай і потым аўтадарозе Добруш — Ветка. Планіроўка складаецца з просталінейнай, амаль шыротнай вуліцы, якая на ўсходзе і захадзе адхіляецца на поўнач. Паралельна да галоўнай на поўначы праходзіць кароткая просталінейная вуліца. Забудова двухбаковая, драўляная, сядзібнага тыпу.

Гісторыя
--------

Хата, зробленая з пліт балотнай руды
Па пісьмовых крыніцах вядомая з пачатку XVIII стагоддзя, як слабада Рэчыцкага павета Менскага ваяводства Вялікага Княства Літоўскага. Пасля 1-га падзелу Рэчы Паспалітай (1772) у складзе Расійскай імперыі. З 1775 года вёска знаходзілася ў валоданні фельдмаршала графа П. А. Румянцава-Задунайскага. З 1834 года валоданне фельдмаршала графа І. Ф. Паскевіча. У сярэдзіне XIX стагоддзя мелася стараверская капліца. У 1885 году дзейнічаў хлебазапасны магазін. Паводле перапісу 1897 года размяшчаліся: 2 капліцы, стараверскі малітоўны дом, царкоўна-прыходская школа, 2 хлебазапасных магазіна, 3 вятракі. У 1909 годзе ў Веткаўскай воласці Гомельскага павета Магілёўскай губерні; працаваў млын.

У 1926 годзе працавалі крама, аддзяленне сувязі, пачатковая школа. З 8 снежня 1926 года па 16 ліпеня 1954 года цэнтр Тарасаўскага сельсавета Веткаўскага раёна Гомельскай акругі (да 26 ліпеня 1930 года), з 20 лютага 1938 года Гомельскай вобласці. У 1929 годзе створаны калгас «Рашучы», працавала гамарня. Падчас Вялікай Айчыннай вайны у верасні 1943 года акупанты спалілі 198 двароў, забілі 2 жыхароў. У баях за вёску загінулі 408 савецкіх салдат (пахаваны ў брацкай магіле ў цэнтры вёскі). Вызвалена 28 верасня 1943 года. На франтах загінулі 157 жыхароў. У 1959 годзе ў складзе саўгаса «Веткаўскі» (цэнтр — горад Ветка). Размяшчаліся 9-гадовая школа, дзіцячы сад, клуб, бібліятэка, фельчарска-акушэрскі пункт, аддзяленне сувязі, крама.

Насельніцтва
------------

### Колькасць

* 2004 год — 40 гаспадарак, 87 жыхароў.

### Дынаміка

* 1885—121 двор, 683 жыхара.
* 1897 год — 175 двароў, 852 жыхара (паводле перапісу).
* 1909—182 двара, 920 жыхароў.
* 1926—219 двароў, 1235 жыхароў.
* 1959 год — 585 жыхароў (паводле перапісу).
* 2004 год — 40 гаспадарак, 87 жыхароў.

Зноскі
------

1. ↑  Назвы населеных пунктаў Рэспублікі Беларусь: Гомельская вобласць: нарматыўны даведнік / Н. А. Багамольнікава і інш.; пад рэд. В. П. Лемцюговай. — Мн.: Тэхналогія, 2006. — 382 с. ISBN 985-458-131-4 (DJVU).
2. ↑  Решение Гомельского областного Совета депутатов от 12.11.2013 N 279 О некоторых вопросах административно-территориального устройства Ветковского района Гомельской области Архівавана 5 сакавіка 2016.

Літаратура
----------

* Гарады і вёскі Беларусі: Энцыклапедыя. Т.1, кн.1. Гомельская вобласць/С. В. Марцэлеў; Рэдкалегія: Г. П. Пашкоў (галоўны рэдактар) і інш. — Мн.: БелЭн, 2004. 632с.: іл. Тыраж 4000 экз. ISBN 985-11-0303-9 ISBN 985-11-0302-0

| ⛭**Радужскі сельсавет** |
| --- |
| Цэнтр | Радуга |
| Пасёлкі | Ляды ·  Новае Жыццё ·  Новы Мір ·  Тумарын |
| Аграгарадкі | Навасёлкі |
| Вёскі | Барталамееўка ·  Кунтараўка ·  Рудня Споніцкая ·  Тарасаўка ·  Чыстыя Лужы ·  Юркавічы |